Renosterkalfie gebore ná stropingstragedieInverdoorn se jongste aankomeling. (Foto: Verskaf) Trane van blydskap het die afgelope naweek by die Inverdoorn- private wildreservaat in die Wes-Kaap gevloei toe ’n dragtige renosterkoei wat onlangs ’n stropingsvoorval in die wildreservaat oorleef het, geboorte aan ’n gesonde renosterkalfie geskenk het. Searl Derman, eienaar van die Aquila Collection en die reservaat waar die stropery einde verlede jaar plaasgevind het, het die blye nuus oor Inverdoorn se jongste aankomeling Dinsdag bekend gemaak. Dít maande nadat vier renosters in Desember by dié wildreservaat dood in die veld aangetref is en vier verdagtes in hegtenis geneem is. Een van die gestroopte renosters was dragtig, terwyl ŉ ander een ŉ nagemaakte horing van veselglas gehad het. Die renosterkoei wat nou ’n kalfie verwelkom het, is ná die voorval lewend maar met ernstige beserings aan haar gesig opgespoor. Geluk ná die ongeluk Derman sê een van die reservaat se veldwagters het die pasgebore witrenoster Saterdag (30 April) op ŉ vroegoggend wildrit gewaar nadat die renostertjie in ’n erdvarkgat beland het. Die reservaat se teenstroperyspan en bestuur is dadelik ontbied en die renostertjie is uit die erdvarkgat getrek. “Die renostertjie is sonder enige besering uit die gat getrek en geïdentifiseer as ŉ baba-renoster wat na sy ma roep. Inverdoorn se jongste aankomeling. (Foto: Verskaf) “Trane van blydskap van die bestuur en reserwespanne het gevolg toe hulle daarin geslaag het om hom met sy ma te herenig wat toe geïdentifiseer is as die oorlewende renoster van die verskriklike stroperyvoorval wat in Desember 2021 by Inverdoorn plaasgevind het. “Die wonderbaarlike geboorte van hierdie bulkalf is ŉ vreugdevolle oomblik en word in wildkringe en regdeur die wêreldwye renosterbewaringsgemeenskap gevier. Net ŉ paar maande gelede was ons onder geweldige druk om die ma se lewe te red, nou sien ons die wonderwerk van ŉ bykomende lewe,” het Derman gesê. Die kalfie se ma het die afgelope paar maande ŉ reeks rekonstruktiewe prosedures ondergaan om dele van haar gesig wat tydens die stropingsvoorval deur ŉ geweerskoot erg geskend is te herstel. Inverdoorn se jongste aankomeling. (Foto: Verskaf) Volgens Derman sal ma en kalfie nou in die komende dae fyn gemonitor word om te verseker dat hulle ’n band vorm. “Daar word beraam dat ongeveer 10 000 Afrika-renosters oor die afgelope dekade weens stropery verlore gegaan het. Hierdie is is ŉ oomblik van hoop in die behoud van hierdie bedreigde spesies, en ons is nederig en dankbaar vir al die ongelooflike ondersteuning wat ons ontvang het sedert die nuus oor die stropery in Desember 2021 aan die lig gekom het.”